google/wiki40b huggingface dataset:
Mieleiškampis

Istorija

Iškirstų miškų vietoje 1744 m. įsikūrė Mikališkio ir Tartupio dvarai, Asiūklės, Mieleiškampio, Žemaitkiemio, Vartų kaimai. Išilgai kaimo ėjo kelias (Prienai-Marijampolė) jungiantis su kitu keliu (Prienai-Marijampolė per Naująją Ūtą) skerskelis. Melioracijos pasekmėje jis išnyko. Vakariniu kaimo pakraščiu praėjusio amžiaus 7 dešimtmetyje buvo nutiestas dabartinis, asfaltuotas kelias Plutiškės-Jiestrakis-Vartai-Balbieriškis.
Iki kolektyvizacijos kaime veikė gyventojo Marčiulaičio vėjinis malūnas. Ilgainiui, sovietinei valdžiai neleidžiant remontuoti, šis malūnas nugriuvo.
Iki XX a. 7-to dešimtmečio kaime buvo 26 sodybos. Melioracijos eigoje buvo nugriauta 10 sodybų. Kaimo centre pradėjo kurtis kolūkio pagalbinė gyvenvietė. Naujus trobesius pasistatė, atsikėlę iš nugriautų šio ir gretimo kaimo sodybų, 5 naujakuriai. Dabar kaime yra 18 sodybų su 85 gyventojais. Yra lankytinas saugojamas kultūros paminklas – Antano Juočiūno sodyba, statyta XIX a. pabaigoje.
Įtampos daugintuvas

Greinacherio grandinė

Paprasčiausias įtampos daugintuvas yra Greinacherio grandinė, pasiūlyta šveicarų fiziko Henricho Greinacherio:
Grandinė dirba dviem taktais. Neigiamame kintamosios srovės pusperiodyje kondensatorius C1 įkraunamas iki maitinimo šaltini įtampos per diodą D1. Po jo sekančiame teigiamame kintamosios srovės pusperiodyje per diodą D2 kondensatoriui C2 tenka įtampa, lygi maitinimo šaltinio ir prieš tai įkrauto kondensatoriaus C1 įtampų sumai. Taigi C2 įkraunamas iki įtampos, dvigubai didesnės už maitinimo šaltinio įtampą.
Teodoras Bogdanas Chreptavičius

Biografija

Lietuvos bajorų Chreptavičių giminės atstovas. Bogdano Chreptavičiaus sūnus, Jono Liutauro, Martyno ir Vasilijaus brolis.
Apie 1492 metus, po savo brolio Jono Liutauro buvo paskirtas Lietuvos dvaro paiždininkiu. 1501 metais Teodoras Bogdanas Chreptavičius buvo paskirtas Lietuvos didžiuoju (žemės) iždininku. Taip pat buvo Belicos (1502), Bresto (1507) ir Ostrinsko (1507–1509) vietininku. 1508 metais Teodoras Chreptavičius dalyvavo Glinskio sukilime prieš didžiosios kunigaikštystės valdžią, už ką neteko visų savo pareigybių ir 1509 metų vasarį įkalintas, kur praleido dvejus metus. 1511 metais po išlaisvinimo Teodoras Chreptavičius neatgavo anksčiau užimtų pareigybių.
Bambouros aerodromas

Aprašas

Kilimo ir tūpimo tako ilgis beveik 3 kilometrai. Aerodrome gali leistis visi koviniai, taip pat kariniai transportiniai lėktuvai. Galutinis kilimo tako taškas nuo jūros nutolęs per 60–70 m, todėl išsyk po pakilimo lėktuvai gali skristi mažame aukštyje virš jūros paviršiaus ir todėl būti sunkiai aptinkami radarais.

Istorija

TSRS laikais aerodrome buvo dislokuota naikintuvų, šturmuotuvų ir transportinė aviacija.
2009 m. buvo paskelbta, kad aerodrome gali bazuotis Rusijos karinės aviacijos grupuotė.
Amaretas

Amaretas (it. Amaretto, „truputį kartus“) – migdolų arba abrikosų kauliukų branduolių likeris. Kilęs Saronoje (Italijoje).
Tamsiai rudos spalvos, migdolų aromato alkoholinis gėrimas. Alkoholio tūrinė koncentracija dažniausiai 25 %.

Gamyba

Gaminamas iš migdolų, abrikosų, vyšnių ar persikų kauliukų branduolių ir vanilės bei kitų aromatinių žolelių, užpilant juos vynuogių sirupu.
Pilstomas į stačiakampius butelius.

Vartojimas

Amaretas geriamas grynas su ledu arba maišomas su cola, vaisių sultimis. Pilamas į arbatą ir kavą. Įeina į alkoholinių kokteilių sudėtį: tinka maišyti su brendžiu, degtine, viskiu.
Naudojamas konditerijoje kepiniams, ledams ir kitiems desertams gaminti.
Jakob Roggeveen

Biografija

1683 m. tapo Midelburgo miesto notaru. 1690 m. Herdevjko universitete baigė teisę, teisės daktaras. 1706 m. prisijungė prie Olandijos Rytų Indijos kompanijos ir nuplaukęs į Bataviją ten dirbo teisininko darbą.
1724 m. išvyko į savo ekspediciją ieškoti Terra Australis. Iš Nyderlandų išplaukė laivais Arend, Thienhoven ir Afrikaansche Galey. Praplaukė Malvinų salas, apiplaukė Ugnies Žemę, įplaukė į Ramųjį vandenyną. Išsilaipino Valdivijoje.
Toliau tęsė kelionę į rytus – aplankė Chuano Fernandeso salas, 1722 m. balandžio 5 d., Velykų sekmadienį atrado Vėlykų salą (Rapanujį). Praplaukė Okeaniją (Tuamotu, Visuomenės salas, Samoa), atrado nemažai salų. Grįžęs į Bataviją, Rogevenas buvo areštuotas už monopolijos teisės pažeidimus.
1723 m. grįžo į Nyderlandus. Savo kelionę aprašė knygoje De val van 's werelds afgod.
Imperatorius Konstantinas IV

Biografija

Kilęs iš Heraklėjo dinastijos. Tėvas imperatorius Konstantas II.
Tėvui išvykus į Sirakūzus, kur jis buvo užmuštas, liko namie ir miestelienų buvo išrinktas imperatoriumi. Sirakūzai valdovu išsirinko armėną ir pasikvietė į pagalbą saracėnus. Konstantinas maištą numalšino, bet beduinų genčių puolimo neišvengė. Atrėmė stiprų arabų veržimąsi ir 674–678 m. Konstantinopolio apsiaustį. Teko numalšinti ir jaunesniųjų brolių Tiberijaus ir Iraklijaus, kurie siekė kraštą valdyti kartu, sukilimą. Kai jie vėl sukilo, nupjovė jiems nosis ir atėmė Augustų titulą.
680 m. pralaimėjo chano Asparucho bulgarams, buvo priverstas leisti jiems persikelti per Dunojaus upe. 681 m. Mezijoje (dab. Bulgarija) pripažino pirmąją Bulgarų karalystę ir sutiko jai mokėti duoklę.
680–681 m. sukvietė šeštąjį Konstantinopolio ekumeninį susirinkimą, kuriame buvo pasmerkti monofizitai ir patvirtinta 451 m. Chalkedono susirinkimo doktrina apie dieviškąją ir žmogiškąją Jėzaus Kristaus prigimtį, tai sustiprino Krikščionių bažnyčios vienybę. Valdant Konstantinui IV pradėta įvedinėti temų sistema. Mirė susirgęs dizenterija, bet suspėjęs sūnų paskelbti sosto paveldėtoju.
Savitasis impulsas

Savitàsis impulsàs arba savitóji traukà (angl. specific impulse, rus. удельный импульс) – dydis, nusakantis reaktyvinio variklio efektyvumą. Įprastai žymimas Iₛₚ, Iₛ. Kartais abi sąvokos vartojamos kaip sinonimai, nes jos apibrėžia beveik tą patį rodiklį. Savitoji trauka vartojama vidinėje balistikoje, o savitasis impulsas – išorinėje balistikoje. Šiuo dydžiu nusakoma kokią trauką išvysto variklis, ištekant iš jo tam tikram kiekiui darbinės medžiagos. Savitasis impulsas SI sistemoje matuojamas metrais sekundei (m/s) arba sekundėmis. Panašiai, kaip automobilių efektyvumui įvertinti naudojamas kuro sąnaudos (l/100 km), savitasis impulsas naudojamas reaktyvinių variklių našumo palyginimui. Raketoms didesnis savitasis impulsas leidžia sunaudoti mažiau kuro tam pačiam greičio pokyčiui pasiekti, lyginant su mažesniu savituoju impulsu.

Apibrėžimas

Savitasis impulsas – reaktyvinio variklio savybė, nusakoma variklio sukuriamo judesio kiekio ir sukuriamo srauto išeigos santykiu. Teoriškai savitasis impulsas lygus degimo produktų ištekėjimo greičiui, bet dažniausiai jis skiriasi. Todėl savitąjį impulsą taip pat vadina tikruoju (arba ekvivalenčiu, efektyviuoju) ištekėjimo greičiu.
Savitoji trauka – reaktyvinio variklio savybė, lygi variklio sukuriamos traukos jėgos ir sudeginto kuro masės išeigos santykiui. Matuojama metrais sekundei. Taip pat vartojamas traukos jėgos, išreikštos kilogramais išeigos santykis; tuo atveju savitoji trauka matuojama sekundėmis. Perskaičiuojant savitąją trauką iš svorinės savitosios traukos, pastarąją reikia padauginti iš laisvojo kritimo pagreičio (apytiksliai lygaus 9,81 m/s²).

Bendri pastebėjimai

Nereiktų painioti tarpusavyje savitojo impulso ir variklio traukos. Savitasis impulsas yra impulso sukuriamo sunaudojus tam tikrą kiekį kuro, o trauka yra pasirinkto variklio sukuriama jėga. Daugeliu atvejų reaktyviniai varikliai, turintys labai didelį savitąjį impulsą (pvz., joninių variklių Iₛ ≈ 10000 s) išvysto mažą traukos jėgą.
Variklio našumo pagal Iₛ nereikia painioti su jo energetiniu našumu, kuris gali netgi mažėti didėjant savitajam impulsui, nes varikliui pasiekti didesnį impulsą taip pat reikalingas ir didesnis energijos kiekis.
Apskaičiuojant savitąjį impulsą, įskaitomas tik kuras, laikomas kartu su skraidančiu aparatu. Į cheminiu kuru varomos raketos kuro masę turi būti įskaityta tiek degalų, tiek oksidatoriaus masė; lėktuvų varikliams tik degalų masė – oro srautas, praėjęs pro variklį neįskaitomas.

Matavimo vienetai

Šiuo metu labiausiai paplitęs savitojo impulso matavimo vienetas yra sekundė. Jis yra naudojamas tiek SI, tiek kitose matavimo vienetų sistemose. Pagrindinis pranašumas, lyginant su m/s, yra tai, kad skaitinė Iₛ vertė visose pagrindinėse sistemose yra sutampa. Beveik visi variklių gamintojai įvardija variklių našumą sekundėmis. Šis matavimo vienetas taip pat naudingas nurodyti orlaivių variklių našumą.
Raketiniuose varikliuose savitasis impulsas nurodomas m/s. Jis proporcingas efektyviajam dujų ištekėjimo greičiui.
Viesturo ordinas

Dabartiniai reikalavimai

Viesturo ordinas skirtas apdovanoti kariškius ir civilius: „už ypatingus karinius nuopelnus, taip pat už ypatingus nuopelnus nacionalinio pasipriešinimo judėjime bei ginant valstybės nepriklausomybę, valstybės saugumo bei viešosios tvarkos palaikymą ir stiprinimą , valstybės sienos gynimą, valstybės ginkluotųjų pajėgų formavimą ir piliečių pilietinės sąmonės ugdymą ruošiant juos tarnavimui savo valstybei bei savo krašto nepalenkiamai gynybai“.
I laipsnio Viesturo ordinu gali apdovanoti po mirties.
Viesturo ordinu gali būti apdovanojami užsienio kariškiai „už nuopelnus apmokant ir ugdant Latvijos ginkluotųjų pajėgų jarius, valstybės saugumo bei viešosios tvarkos palaikymą ir stiprinimą“. Taip pat Viesturo ordinu gali būti apdovanoti kitų valstybių lyderiai, oficialių užsienio valstybių delegacijų nariai bei užsienio valstybių pasiuntiniai „už ypatingus nuopelnus vystant tarpvalstybinius santykius“.
Dispareunija

Dispareunija (gr. δυσ- – priešdėlis, reiškiantis neigimą + πάρευνος – sugulovas, sugyventinis) – bendras moters lytinių sutrikimų pavadinimas, dažniausiai turima omenyje nesugebėjimas patirti orgazmo. Tai sąlygoja nepakankama meilė lytiniam partneriui, nemalonūs jausmai sueities metu, kai kurios lytinių organų ligos ir infekcijos, taip pat gali lemti asmenybės ypatumai, lytinis sudėjimas, lytinis elgesys (pvz., skubotumas, meilės žaismo nebuvimas). Svarbi aplinkybė yra ta, kad mylintis yra galvojama apie tai, kad nebus pasiektas orgazmas, arba bijoma pastoti. Dispareuniją gali sąlygoti ir mažas lytinis potraukis, nepakankamas dėmesys moteriai iš vyro pusės. Apskritai, psichologinės priežastys turi daug įtakos susiformuojant ir gydant dispareuniją.
Tarp vyrų dispareunija itin reta, dažniausia tada, jeigu vyras priverstas mylėtis prieš savo norą arba būdamas pavargęs.

TLK apibrėžimas

Tarptautinė ligų klasifikacija dispareuniją apibrėžia kaip skausmingą sueitį, kurios priežastys – fizinės arba psichinės.
G20

G20 (nuo angl. The Group of Twenty, liet. (Didžiojo) dvidešimtuko grupė) – tarptautinis forumas, kuriam priklauso 19 ekonomiškai stipriausių arba sparčiai ekonomiškai besivystančių valstybių bei Europos Sąjunga. G20 buvo įkurtas 1999 m. kaip šalių narių centrinių bankų atstovų susirinkimas, bet po 2008 m. finansų krizės papildytas kasmetiniais aukščiausio lygio susitikimais. Nors ir pradžių forumas buvo skirtas daugiausiai pasaulinės ekonomikos klausimams, šiuo metu jame aptariamas ir saugumas, darnusis vystymasis, aplinkosaugos klausimai, migracija ir pan. G20 priklausančios valstybės sukuria 85 % pasaulio BVP, apima 80 % pasaulio prekybos ir 2/3 žmonijos.
Šviesa (Tilžė)

Istorija

Rašė įvairiais religiniais klausimais, taip pat apie vaikų mokymą ir auklėjimą, spaudos platinimą Lietuvoje, propagavo krikščioniškąsias vertybes, meilės tėvynei ir tautiškumo idėjas, skatino praktinę veiklą, spausdino pasikalbėjimus apie žmogui naudingus darbus, verstus, amatus. Tiražas 1000 egz. 1888 m. išleido 72 p. „Priedą apšviestesniems lietuviams“.
Žurnale bendradarbiavo Antanas Baranauskas, Adomas Dambrauskas-Jakštas, Mečislovas Davainis-Silvestraitis, Jonas Jablonskis, Petras Leonas, Pranas Mašiotas, Stasys Matulaitis, Petras Matulaitis bei kt.
Oficialūs redaktoriai buvo Ernstas Vejeris (iki 1890 m.) J. Brožaitis. Faktiškai redagavo Antanas Vytartas, 1890 m. – Jonas Kriaučiūnas.
Žemytės paminklas partizanams

Paminklas

Obelisko tipo, plokščios piramidės nukirsta viršūne formos, akmenų mūro, su metaliniu kryželiu. Priekyje įbetonuotas juodo šlifuoto akmens Vyčio kryžius ir statmena stačiakampė memorialinė lenta. Joje iškalinėti ąžuolo lapai, Gedimino stulpai ir užrašas: “Žuvę už Lietuvos laisvę / VADAS / JUSTINAS BAUŽYS / JUOZAS RAIŠUTIS / KAZIMIERAS BUTIS / JUSTINAS BRUŽAS / JUSTINAS RIMKUS / KAZIMIERAS MICKUS / KABALINIENĖ / KAZIMIERA JONUŠAITĖ / KAZIMIERA STRAKŠAITĖ / JUSTINAS STRAKŠIS / AUGUSTAS BAUŽIS / AUGUSTAS VEITAS / VLADAS PLIUŠKIS / LEONAS DAMALIS / VLADAS SĖRUTIS / PRANAS LENKAUSKAS / LENKAUSKAS / LENKAUSKAS / LENKAUSKAITĖ / VALERIJONAS APULSKIS / ANTANAS BARTAŠIUS / BRONIUS BAKŠYS / ADOLFAS BAUŽYS / VYTENIS LIUTKUS / JURGIS LENKAUSKAS / BRONIUS RAMANAUSKAS / JURGIS PUODKALIS / VINCAS ŠMITAS / 1945–1952”. Paminklo aukštis 3,5 m, plotis – 1,88 m, storis – 98 cm.
Teritorijos plotas – 0,01 ha.

Istorija

Paminklas pastatytas 2000 m. Skirtas 1945–1952 m. žuvusių Lietuvos laisvės armijos Žemaičių apygardos Kardo rinktinės Skirmanto ir Tautvaišos kuopų partizanams atminti.
Kličavas

Istorija

Rašytiniuose šaltiniuose pirmą kartą paminėtas 1592 m., priklausęs Vitebsko vaivadijai. 1772 m. atiteko Rusijos imperijai, tapo Minsko gubernijos dalimi. Nuo 1924 m. liepos 17 d. Kličavo rajono administracinis centras. 1938 m. sausio 15 d. Mogiliavo srities sudėtyje. Tais pačiais metais gavo miesto tipo gyvenvietės statusą. 2000 m. suteiktos miesto teisės.
Lietuvos praktinio šaudymo sporto federacija

Lietuvos praktinio šaudymo sporto federacija (LPŠSF) – praktinio šaudymo sportą Lietuvoje reguliuojanti organizacija.
Tarptautinės praktinio šaudymo sporto konfederacijos (IPSC) narė ir oficialia šios sporto šakos atstove Lietuvoje.
Klaipėdos Verdenės progimnazija

Istorija

„Verdenės“ progimnazija pradėjo veiklą 2002 m. rugsėjo 1 d., sujungus „Jovaro“ pagrindinę mokyklą (rusų dėstomoji kalba) ir „Medeinės“ pradinę mokyklą (lietuvių dėstomoji kalba). Vienerius mokslo metus mokykla buvo dvikalbė. Nuo 2003 m. rugsėjo 1 d. mokykla reorganizuota, atskiriant klases rusų dėstomąja kalba ir prijungiant jas prie Klaipėdos Maksimo Gorkio vidurinės mokyklos. 2006 m. „Žemynos“ vidurinei mokyklai tapus gimnazija, prie „Verdenės“ pagrindinės mokyklos prijungtos 5 šios mokyklos septintos ir aštuntos klasės. Nuo 2011 m. rugsėjo 1 d. mokykla vadinasi „Verdenės“ progimnazija. „Verdenės“ progimnaziją baigę mokiniai toliau siekia vidurinio išsilavinimo „Žemynos“, Vytauto Didžiojo, „Ąžuolyno“ gimnazijose bei kitose ugdymosi įstaigose.
Stilius (rašiklis)

Stilius – senovinė rašymo priemonė, kuria rašydavo molinėse ir vaškinėse lentelėse.
Stiliai jau buvo naudojami mesopotomiečių, kuriais jie rašė dantiraščiu. Kretos gyventojai stilius gamino iš nendrių, kurios augo šalia Tigro ir Eufrato upių, O egiptiečiai stilius gamino ir iš kaulų bei metalo.

Naudojimas mene

Stilius naudojamas mene ir įvairiuose amatuose, pvz., laiškų kopijavimas juos nuspaudžiant stiliumi, stiliumi graviruojamas metalas, akmuo, medis. Stiliai naudojami kurti ornamentams (iš taškų), puodynių su tokiais ornamentais buvo rasta Meksikoje.

Naudojimas informatikoje

Stilius taip pat naudojamas sąveikaujant su įvairiais mobiliaisiais įrenginiais, kaip kad delninis ar planšetinis kompiuteris, grafinė planšetė ir kt. Juo vykdomos įvairios komandos (naršomas meniu, rašomos žinutės), t. y. atliekami veiksmai, kuriuos taip pat galima būtų atlikti ir ranka.
Boston Consulting Group

The Boston Consulting Group – tarptautinė vadybos konsultavimo įmonė. Ji pripažinta, kaip viena iš prestižiškiausių įmonių vadybos konsultavimo srityje.  Ji taip pat yra viena iš pirmaujančių pagal įdarbinamų verslo vadybos magistrų skaičių.
Heno provincija

Geografija

Paviršių sudaro daugiausia sukultūrintos lygumos ir aukštumos. Aukščiausias taškas – 385 m (Leskaleras). Svarbiausios upės: Šeldė, Hainė, Dandras, Sambras.
Komino-Varnetono savivaldybė yra atskirta nuo pagrindinės Heno dalies.
Minerva

Kultas

Minerva – italų, ypač sabinų, etruskų ir lotynų garbinama deivė. Pagrindinė Minervos šventė, Kvinkvuatrijos (kovo 19, vėliau nuo kovo 19 iki kovo 23), buvo ypač švenčiama kaip amatininkų cechų ir korporacijų šventė. Šventės metu paprastai nebūdavo jokių pamokų. Vėliau į Minervos paveikslą buvo įkomponuotos ir graikų Atėnės kulto idėjos. Romėnai laikė graikų mitus užbaigta, nesugriaunama sistema ir jie tik ieškojo toje sistemoje vietos visiems romėnų mitologijos įvykiams. Nuo Augusto laikų ji garbinama kaip atnešanti pergalę arba valstybės istoriją vairuojanti deivė. Romoje Minerva greta Jupiterio ir Junonos garbinama kaip viena iš miesto dievybių triados Kapitolyje. Jos šventykla stovėjo Aventino kalvos viduryje (pati pietinė iš septynių Romos kalvų). Šventyklos liekanos mūsų dienos nepasiekė. Antroji šventykla – taip pat iš respublikos laikų – ant Eskuilino (Esquilin) – priklauso prie klasikinių septynių Romos kalvų . Ši šventykla buvo skirta Minervai Medica – gydytojų globėjai. Trečioji šventykla buvo ant Kaplijo (Caplius) – viena iš garsiųjų septynių Romos kalvų. Pastaroji buvo pavadinta „Minerva Capta šventykla“. Minerva Capta reiškia „belaisvė Minerva“. Manoma, kad po to, kai romėnai 241 m. pr. m. e. pagrobė Atėnės kulto paveikslą ir deivės Minervos paveikslui suteikė graikų Atėnės Paladės bruožus, šį epitetą „xenia“ jie išvertė kaip capta – „belaisvė“.
Luizos ežeras

Apibūdinimas

Ežero ilgis 2,4 km, didžiausias plotis 0,5 km. Ežeras maitinamas kalnų ledynų tirpstančiu vandeniu. Iš ežero vanduo nedideliu, 3 km ilgio Luizos upeliu išteka į Bou upę.

Palyginimas

Lyginant su Lietuvos ežerais, plotu nedaug didesnis už Kiauno ežerą 0,64 km², arba kiek mažesnis už Malkėstos ežerą 1,032 km².
Kaukazo Albanija

Senosios tautos

Senąsias dabartinio Azerbaidžano tautas aprašė įvairūs šaltiniai: graikų, romėnų, armėnų, persų istorikai.
Yra manoma, kad seniausi dabartinio Azerbaidžano teritorijos gyventojai kalbėjo įvairiomis Šiaurės Rytų Kaukazo kalbomis, t. y. buvo giminingi dabartiniams čečėnams, avarams ir kt. Kaukazo tautoms.
Graikų ir romėnų autoriai mini apie 26 gentis. Tarp jų buvo gelai, legiai, čilbiai, utijai, gargarai, silvai, lpinai, codai, lupenai, mazkutai, kaspijai ir kt. Didžiausia ir svarbiausia tarp jų buvo albanai, kuri gali būti tiesiog keleto smulkesnių genčių federacija. Daug autorių teigia, kad visos šios tautos buvo Kaukazo autochtonai, t. y. gyvenę čia nuo seniausių laikų . Šiuo metu šių tautų tėra išlikę tik likučiai.
Manoma, kad visos šios giminingos tautos gyveno gerokai platesnėje teritorijoje nei vėliau susikūrusi valstybė, t. y. įskaitant į pietus nuo Kuros, iki pat Arakso upės. Remiantis H. Hewsen, ten gyveno tokios gentys, kaip utijai, micijai, kaspijai, gargarai, sakasėnai, gelai, sodijai, lupenijai, balasaniai, parsai ir parasijai .
Mažai yra žinoma apie šį regioną iki II a. pr. m. e., nes jo konsolidacija įvyko palyginus vėlai. Yra hipotezės, kad regionas galėjo VII a. pr. m. e. būti užkariautas Medų imperijos, vėliau, nuo VI a. pr. m. e. priklausė Achemenidų imperijai, kur sudarė Medijos satrapijos dalį. Albanai pirmą kartą istoriniuose šaltiniuose paminėti 313 m. pr. m. e. Gaugamelų mūšio kontekste, kur dalyvavo kaip kariai Atropato pusėje drauge su sakais ir medais.

Kultūra

Kaukazo Albanijoje klestėjo gana savita kultūra, patyrusi labai įvairių įtakų iš aplinkinių šalių. Viena pirmųjų ir stipriausių įtakų buvo armėniška, kuri stipriai veikė valstybės architektūrą bei meną. Vėliau veikė helenistinė, persiška, krikščioniška kultūra.
Seniausi Albanai išpažino pagonybę, garbindami Saulės, Perkūno, Mėnulio dievus. Vėliau plito zoroastrizmas. Jau nuo pirmųjų mūsų eros amžių pasirodė pirmieji krikščionys. IV a. Albanija ir valdančioji dinastija, sekdami Armėnijos pavyzdžiu, oficialiai priėmė Krikščionybę. Čia įkurta atskira Albanijos Bažnyčia, egzistavo bažnyčios galva katolikas. Šalyje pastatyta daug krikščioniškų bažnyčių.
Krikščionybės laikais, remiantis pirmiausia Armėnų raštu, buvo sukurtas savitas albanų raštas. Kai kurie autoriai jo sukūrimą priskiria žymiam armėnų mokslininkui Mesropui Maštocui. Šis raštas nunyko VIII a., drauge su krikščionybe šalyje.
Brūkšniuotoji keramika

Brūkšniuotoji keramika – lipdyta keramika su grūsto granito priemaišomis molio masėje, brūkšniuotu paviršiumi. Priskiriama brūkšniuotosios keramikos kultūrai.

Arealas

Europoje brūkšniuotoji keramika atsirado ankstyvajame neolite. Antrojo tūkstantmečio pabaigoje - pirmojo tūkstantmečio pradžioje iki m. e. ji plito Rytų Lietuvoje, Vakarų Baltarusijoje, Latvijos pietryčiuose, vėliau - Vidurio Baltarusijoje, Lietuvos šiaurės vakaruose ir Užnemunėje.
Brūkšniuotoji keramika formavosi kaip naujas bronzos amžiaus reiškinys, veikiamas įvairių etnokultūrų. Nuo II a. - III a., kai pradėjo plisti grublėtoji keramika, brūkšniuotoji keramika ėmė nykti.
Jonas Nemira

Biografija

Horodlėje gavo Vanago (Jastrębiec) herbą. Tačiau turėjo ir ikihorodlinį herbą.
Pirmąkart minimas 1398 m. Salyno sutartyje kaip didžiojo kunigaikščio dvaro arklidininkas. Paskutinį kartą sutinkamas 1422 m. Melno taikos sutartyje.
Tėvo vardas ir kilmė nežinomi. Žmona – Ona (kilmė nežinoma), sūnūs – Mikalojus, Jonas, Teodoras (Fedka), Andrius.
Jo antspaude, prikabintame prie 1422 m. Melno sutarties, nurodyta Johannis de Wseliub. Taip pat ir jo sūnūs save kildino iš Naugarduko paviete esančio Vseliubo.

Valstybės tarnyba

1398 m. Lietuvos didysis žirgininkas. 1412-1413 m. – Polocko vietininkas.
1401 ir 1404 m. vyko pasiuntiniu pas Ordino magistrą, 1411 m. – į Naugardą.
Sunkioji atletika

Sunkioji atletika (angl. weightlifting) – olimpinė sporto šaka, kurioje sportininkai rungiasi kilnodami sunkumus.
Sunkiaatlečiai varžosi dviejose rungtyse: stūmimo ir rovimo. Stūmimo rungtyje sunkiaatletis privalo štangą iškelti iki pečių ir tuomet, naudodamas tiek kojų, tiek rankų jėgą, iškelti štangą virš galvos. Rovimo rungtyje sunkiaatletis privalo štangą nuo žemės virš galvos pakelti vienu judesiu. Iškeltą svarmenį sportininkas turi išlaikyti dvi sekundes.
Šį sportą kuruoja Tarptautinė sunkiosios atletikos federacija (IWF), kuri įkurta 1905 metais. Federacijos būstinė yra Vengrijos mieste Budapešte. Lietuvoje įkurta Lietuvos sunkiosios atletikos federacija (LSAF), kurios Prezidento pareigas eina Bronislavas Vyšniauskas, o Generalinio sekretoriaus pareigas eina Vytautas Stašinskas. (www.lsaf.lt)

Istorija

Sunkioji atletika yra viena seniausių sporto šakų vasaros olimpinėse žaidynėse. Senųjų civilizacijų gyventojai varžydavosi kilnodami svorius. Vaizdai, kuriuose atletai kilnoja sunkius daiktus, rasti dar Senovės Egipto civilizacijoje. Pirmasis Europoje organizuotas sunkumų kilnojimų turnyras įvyko 19-ojo amžiaus pabaigoje, o pirmasis pasaulio čempionas karūnuotas 1891 metais.
Sunkumų kilnojimas įtrauktas į 1896 m. vasaros olimpinių žaidynių, kurios laikomos pirmosiomis olimpinėmis žaidynėmis, programą. Pirmose olimpinėse žaidynėse sunkioji atletika nebuvo panaši į tas varžybas, kurios rengiamos dabar. Anksčiau varžybas sudarydavo svorio kėlimo rungtis viena arba dviem rankomis, o sportininkų svorio kategorijos nebuvo ribojamos. 1932 metų olimpiadoje sportininkai suskirstyti pagal svorių kategorijas, o sunkiaatlečiai ėmė varžytis trijose rungtyse: spaudimo, stūmimo ir rovimo. 1972 metų olimpiadoje spaudimo rungtis buvo panaikinta, todėl dabartiniai sunkiaatlečiai varžosi tik stūmimo ir rovimo rungtyse.
Moterų sunkioji atletika debiutavo 2000 metų Sidnėjaus olimpinėse žaidynėse.

Varžybos

Sunkiaatletis per vienas varžybas gali varžytis tik viename iš aštuonių (moterys varžosi septyniose) svorio kategorijų.
Vyrų svorio kategorijos: iki 56 kg, iki 62 kg, iki 69 kg, iki 77 kg, iki 85 kg, iki 94 kg, iki 105 kg ir virš 105 kg.
Moterų svorio kategorijos: iki 48 kg, iki 53 kg, iki 58 kg, iki 63 kg, iki 69 kg, iki 75 kg ir virš 75 kg.
Kiekvienoje svorio kategorijoje sportininkai įprastai apdovanojami kaip atskirų dviejų rungčių laimėtojai. Prizas taip pat skiriamas ir geriausiam sportininkui pagal abiejų rungčių rezultatą.